યોગ્ય તબીબી સલાહ, ઉચિત ખોરાક અને આવશ્યક વ્યાયામ-યોગાભ્યાસ – એવા આ ત્રિપાંખી ઉપાય વડે ડાયાબિટીસ ઉપર નિયંત્રણ લાવી જ શકાય છે, પરંતુ આ ત્રણેયનું પોતાનું આગવું મહત્ત્વ છે. જ્યાં સુધી યોગાભ્યાસનો પ્રશ્ન છે, જે પણ યોગાસન આવડતા હોય તે બધાં જ ઓછા-વત્તે અંશે ઇન્સ્યૂલિન અને ગ્લુકોઝની આવશ્યક માત્રા જ મળી રહે તે માટે સહાયપ્રદ થતાં હોય છે. છતાં એટલું જરૂરી ખરું કે નવા અભ્યાસુએ આરંભમાં તબીબીજ્ઞાન અને યોગવિજ્ઞાન – એમ બંનેના યોગ્ય જાણકાર યોગશિક્ષકની પ્રત્યક્ષ દેખરેખમાં જ આસનોના અભ્યાસનો આરંભ કરવો જોઇએ. આસન, પ્રાણાયામ, ક્રિયા, મુદ્રા, બંધ વગેરેના યોગ્ય ઉપયોગથી ડાયાબિટીસના દર્દ પર નિયંત્રણ પ્રાપ્ત કરી શકાય છે.